**Oponentský posudok**

**v rámci vymenúvacieho konania**

posudok vyhotovený v nadväznosti na žiadosť (v ďalšom texte iba *,,žiadosť“*)

o vymenovanie za profesora v zmysle § 4 ods. 8 vyhlášky č. 6/2005 Z. z.

(vyhláška Ministerstva školstva Slovenskej republiky o postupe získavania vedecko-pedagogických titulov alebo umelecko-pedagogických titulov docent a profesor, v ďalšom texte iba ,,*vyhláška*“)

podanú na Právnickej fakulte Univerzity Mateja Bela v Banskej Bystrici

zo strany uchádzačky

doc. JUDr. Soni Kubincovej, PhD. (v ďalšom texte aj ,,*uchádzačka*“ alebo ,,*inaugurantka*“)

Uznesenie Vedeckej rady: uznesenie Vedeckej rady Právnickej fakulty Univerzity Mateja Bela v Banskej Bystrici zo dňa 10. 12. 2018

Menovací dekrét oponenta: menovací dekrét oponenta zo dňa 17. 12. 2018

Študijný odbor, v ktorom prebieha

vymenúvacie konanie: 3.4.10. obchodné a finančné právo

Uchádzač: doc. JUDr. Soňa Kubincová, PhD.

Pracovisko: Katedra finančného a správneho práva

Právnická fakulta

Univerzita Mateja Bela v Banskej Bystrici

Slovenská republika

Oponent: prof. JUDr. Mojmír Mamojka ml., PhD.

Pracovisko: Prorektor pre vedu a zahraničné vzťahy

Akadémia Policajného zboru v Bratislave

Slovenská republika

V nadväznosti na vyššie uvedené som vypracoval oponentský posudok v súlade s obsahovými náležitosťami určenými vyhláškou a akademickými zvyklosťami:

1. Pedagogická činnosť uchádzačky: pedagogické aktivity uchádzačky sú dlhodobo sústredené na Právnickej fakulte Univerzity Mateja Bela v Banskej Bystrici, pozitívnu variabilitu pri zveľaďovaní výučbovej empírie však získavala aj na Fakulte financií Univerzity Mateja Bela v Banskej Bystrici, resp. na Vysokej škole Danubius v Sládkovičove. V tejto súvislosti si *in generalis* dovolím zdôrazniť skutočnosť, ktorú považujem za jeden z esenciálnych elementov každého druhu vedecko-pedagogického rastu: právo ako také nie je svojbytným súborom teoretických poznatkov, preto ani jeho výučba nenadobudne hmatateľné kontúry bez toho, aby sa stretla s erudovaným praktickým uchopením. A aj keď tieto časti *curricula* uchádzačky vyzdvihujem v nasledujúcich odsekoch, už na tomto mieste musím kladne hodnotiť predznamenanú súvzťažnosť: edukačné schopnosti doc. Kubincovej boli a sú založené na dlhoročnej aplikácii práva v pozícii právničky v štátnom podniku, následne v kapitálovej obchodnej korporácii, neskôr v bankovom sektore a od roku 2004 v advokácii. Prízvukované aspekty predurčujú vykonávanie pedagogickej činnosti tak, aby bola obohatená o mnohovrstevné právnické skúsenosti – tieto sa v prípade docentky Kubincovej pretavovali do odovzdávania širokospektrálnych vedomostí poslucháčom všetkých stupňov vysokoškolského štúdia (t. j. najmä v predmetoch Finančné právo I a II, Daňové právo, Bankové právo, Základy financií, Klinika daňového práva, Právo európskych štrukturálnych a investičných fondov I a II atd.).

Pertraktovaný pedagogický rozmer nemožno, ako som už spomínal, viazať výlučne na akademickú pôdu – komunikačná flexibilita prednášajúceho sa kreuje aj na podujatiach vyžiadaných špecializovanými subjektmi. V prípade docentky Kubincovej ide najmä (ale nie výlučne) o prednášky pre Daňové riaditeľstvo Slovenskej republiky v rokoch 2001, 2002 a 2006 v rôznych oblastiach problematiky bánk.

Vo vyššie uvedenom kontexte uchádzačka preukazuje prierezové pedagogické nadanie nielen vo vzťahu k jeho medziodvetvovému charakteru (t. j. finančné právo, obchodné právo, hospodárske právo, občianske právo, resp. pracovné právo), ale aj v danosti zohľadniť prirodzené požiadavky rôznych inštitúcií (t. j. vysokých škôl na strane jednej a aplikačne zameraných entít na strane druhej).

Kvantifikácia dotknutého kritéria (t. j. pedagogická činnosť na vysokej škole v rozsahu najmenej 50 % ustanoveného týždenného pracovného času v zmysle požiadaviek pre konanie na vymenúvanie profesorov schválených Vedeckou radou Univerzity Mateja Bela v Banskej Bystrici dňa 3. 5. 2018 – požadované kritérium aspoň 6 rokov): kritérium splnené – uchádzačka vykonáva pedagogickú činnosť ku dňu podania žiadosti v trvaní 18 rokov.

1. Vedecká činnosť uchádzačky: aj v tomto segmente si dovoľujem akcentovať nevyhnutnú koreláciu medzi vysokoškolskými učebnými pomôckami a praktickým výstupmi určenými (nielen) odbornému externému prostrediu: z druhej skupiny oceňujem napr. publikáciu o právnej úprave štátnych podnikov, na ktorej som mal česť spolupracovať (t. j. Mamojka, M., Kubincová, S., Mamojka ml., M. a kol.: Postavenie a hospodárenie štátnych podnikov. Praha: C. H. Beck, 2018, ISBN 978-80-7400-703-3, 580 s.). Obdobný kolektívny rezultát, ktorý ma oprávňuje vyzdvihnúť výkladovú precíznosť docentky Kubincovej, je dvojzväzkový komentár k Obchodnému zákonníku [t. j. Mamojka, M. a kolektív: Obchodný zákonník. Veľký komentár. 1. zväzok (§ 1 až § 260). Žilina: Eurokódex, s.r.o., 2016, ISBN 978-80-8155-065-2, 1088 s., resp. Mamojka, M. a kolektív: Obchodný zákonník. Veľký komentár. 2. zväzok (§ 261 až § 775). Žilina: Eurokódex, s.r.o., 2016, ISBN 978-80-8155-067-6, 652 s.]., v ktorom sa (okrem iného) zamerala na interpretáciu reglementácie bankových zmlúv – táto publikácia je hodnotným vkladom do dynamickej doktríny obchodného a finančného práva, pričom žiadny z ostatných troch ťažiskových komentárov k tomuto kódexu (t. j. spisba realizovaná pod vedením prof. Suchožu, resp. prof. Ovečkovej, resp. prof. Patakyovej) nedosiahol pri svojom prvom vydaní porovnateľný rozsah (približne 3500 normostrán). Z publikačných počinov, ktoré uchádzačka vyhotovila ako samostatné výstupy, si dovoľujem zvýrazniť jej prínos v komentovaní jedného z najzložitejších právnych predpisov, ktorým je daňový poriadok (t. j. Kubincová, S.: Daňový poriadok: komentár, 1. vydanie. Bratislava: C. H. Beck Praha, organizačná zložka v Bratislave, 2015, ISBN 978-80-89603-28-02, 752 s.).

Ďalším z elementárnych faktorov preukazujúcich mieru akceptácie inaugurantky vedeckou komunitou, sú ukončené a prebiehajúce grantové aktivity. Docentka Kubincová bola, resp. je, súčasťou vedeckých tímov v popredných grantových schémach (t. j. projekt VEGA č. 1/0869/08 s názvom ,,Transformácia technicko-organizačných princípov verejnej správy SR v kontexte európskych modelov a štandardov“, roky riešenia 2008 až 2010, ďalej projekt VEGA č. 1/0625/09 s názvom ,,Insolvenčné právo ako prostriedok na ochranu trhovej ekonomiky“, roky riešenia 2009 až 2011, taktiež projekt VEGA č. 1/0151/18 s názvom ,,Kauzalita výberu miestnych daní a výdavkov na výkon samosprávnych funkcií v ekonomicky rozvinutých a zaostávajúcich územiach v kontexte Industry 4.0.“, roky riešenia 2018 až 2021, a v neposlednom rade ,,Projekt Operačného programu Technická pomoc – Príprava nových kapacít pre EŠIF 1“, kód projektu: 301011P378, roky riešenia 2018 až 2019).

Vzhľadom na to, že vymenúvacie konanie je celistvým posúdením dlhoročnej vedecko-pedagogickej snahy uchádzačky, rád konštatujem, že doc. Kubincová úspešne absolvovala habilitačné konanie v roku 2011 v študijnom odbore 3.4.10. obchodné a finančné právo na Právnickej fakulte Univerzity Pavla Jozefa Šafárika v Košiciach ako jednej z najuznávanejších slovenských univerzít.

Kvantifikácia dotknutého kritéria (t. j. najmä publikačná činnosť, ohlasy na publikačnú činnosť, vedecká škola, účasť na vedeckých a odborných konferenciách, požiadavky na počty publikovaných vedeckých prác alebo výstupov kategórie ,,A“ na získanie titulu profesor podľa kritérií Akreditačnej komisie a účasť na riešení výskumných projektov a projektov pre prax v zmysle požiadaviek pre konanie na vymenúvanie profesorov schválených Vedeckou radou Univerzity Mateja Bela v Banskej Bystrici dňa 3. 5. 2018): inaugurantka spĺňa alebo prevyšuje príslušné kritériá, pričom za zmienky hodné považujem prevýšenie kritéria III. 1 v položke ,,*vedecké monografie a štúdie charakteru vedeckej monografie v časopisoch a zborníkoch (AAA, AAB, ABA, ABB)“* požadujúcej minimálne 2 autorské výstupy, zatiaľ čo uchádzačka ich predložila 6.

1. Ostatné elementy vedecko-pedagogického profilu uchádzačky: docentka Kubincová je frekventovanou členkou komisií pre obhajoby dizertačných a habilitačných prác. Uznanie odborných kvalít uchádzačky možno dedukovať nielen z kvantifikácie predchádzajúcich dvoch položiek, ale aj z tzv. pozvaných prednášok (napr. Krakov, Poľsko), resp. z citovania jej autorských výstupov vo viacerých rozhodnutiach Ústavného súdu Slovenskej republiky.

Kvantifikácia dotknutého kritéria (t. j. súbežné a ostatné aktivity): kritérium splnené – uchádzačka preukázala prevýšenie skúmaného kritéria.

1. Zhrnutie a z toho vyplývajúce odporúčanie: v zmysle predchádzajúcich odsekov konštatujem, že  doc. JUDr. Soňa Kubincová, PhD. spĺňa, resp. prevyšuje, požiadavky stanovené pre vymenovanie za profesora v študijnom odbore 3.4.10 obchodné a finančné právo na Právnickej fakulte Univerzity Mateja Bela v Banskej Bystrici. Uchádzačka je komplexnou vedeckou osobnosťou rešpektovanou v domácom aj v medzinárodnom univerzitnom prostredí, aj preto po splnení súvisiacich požiadaviek a úkonov (t. j., okrem iného, po prednesení inauguračnej prednášky so všetkými obligatórnymi prvkami formulovanými v § 4 ods. 9 vyhlášky), o čom vzhľadom na znalosť odborných aj osobných kvalít uchádzačky nepochybujem, súhlasím, aby predsedovi Vedeckej rady Právnickej fakulty Univerzity Mateja Bela v Banskej Bystrici bolo predložené odporúčanie schváliť návrh na vymenovanie doc. JUDr. Soni Kubincovej, PhD. za profesorku v študijnom odbore 3.4.10. obchodné a finančné právo.

Otázka oponenta (1): právna úprava štátneho podniku *de lege ferenda* (napr.) v komparácii s platným právnym stavom v Českej republike (t. j. najmä v nadväznosti na zák. č. 77/1997 Sb. o státním podniku) a s dôrazom na ťažiskové aspekty optimalizácie daňového zaťaženia (resp. porovnanie ekonomicko-právnej efektivity štátneho podniku s akciovou spoločnosťou ako jednej z bazálnych platforiem na výkon podnikateľskej činnosti zo strany štátu)

Bratislava, 4. marec 2019 prof. JUDr. Mojmír Mamojka ml., PhD.